Frank Jensen (S), 2000-05-18:
De to forespørgsler, vi nu behandler, har berøring med flere minsterområder.
Både forskningsministeren, erhvervsministeren, forsvarsministeren og jeg selv
har da også flere gange inden for den seneste tid haft lejlighed til over for Folketinget at redegøre for de forhold, som også er genstand for de to forespørgsler, vi har nu. Når der i dag spørges om, hvilke initiativer regeringen vil tage for at sikre fortroligheden af elektronisk kommunikation, ved jeg, at f.eks. forskningsministeren senest bl.a. i et samråd i Folketingets Europaudvalg den 28. april i år har redegjort for regeringens krypteringspolitik.
Og hovedlinjerne i regeringens krypteringspolitik er klar og er netop udtryk for den vægt, som regeringen både nationalt og internationalt tillægger det, at vi alle kan have tillid til elektronisk kommunikation. Lad mig her i starten af debatten citere fra et brev, som jeg sammen med de tre andre nævnte ministre på området her i starten af april måned sendte til IT-Sikkerhedsrådet.
Brevet beskriver nemlig på udmærket vis Danmarks politik på krypteringsområdet.
: »Den nuværende danske krypteringspolitik, som baserer sig på fri anvendelse og import af kryptering, skal fastholdes, og Danmark vil aktivt fremme brugen af stærk kryptering til støtte for sikker elektronisk kommunikation og handel.
Med henblik på at fremme IT-udviklingen skal der iværksættes initiativer til udbredelse af stærk kryptering i Danmark.
Det bør ske gennem initiativer, der sigter på at skabe øget opmærksomhed i befolkningen omkring nødvendigheden af at sikre kommunikationen ved hjælp af kryptering og på, at det offentlige gennem sin efterspørgsel fremmer opbygningen af den nødvendige infrastruktur og udbredelsen af standardiserede krypteringsprodukter.
Danmark bør ikke gennemføre regulering med nøgledeponering.
Vi bør fortsat følge den internationale udvikling på området og samtidig være opmærksom på behovet for, at politiet i overensstemmelse med retsplejelovens retssikkerhedsgarantier fortsat kan gøre brug af eksisterende efterforskningsmidler til forebyggelse og opklaring af kriminalitet.
Der arbejdes for størst mulig liberalisering af eksportkontrollen med varer og teknologi med dobbelt anvendelse, såkaldte dual use goods, i EU og i Wassenaar, dog med behørig hensyntagen til behovet for fortsat at kunne kontrollere spredningen af meget sensitive produkter til slutbrugerne.«
Kort sagt kan regeringens krypteringspolitik således sammenfattes i tre punkter:
Vi vil understøtte den fri udbredelse af stærk kryptering med henblik på at styrke sikkerheden i og dermed tilliden til elektronisk kommunikation.
For det andet vil vi samtidig følge de muligheder og behov, der også internationalt måtte vise sig for at sikre en effektiv retshåndhævelse med hensyn til det kriminelle miljøs brug af moderne kommunikation og kryptering.
For det tredje vil vi have fri international handel
med krypteringsprodukter, men ønsker naturligvis ikke at eksportere produkter til ustabile områder i verden, hvor der er særlig risiko for, at de vil blive misbrugt.
Det er, hvad regeringen både nationalt og internationalt vil arbejde for, når vi taler om at beskytte
elektronisk kommunikation.
Forespørgslen går også på, hvordan regeringen forholder sig til en undersøgelse på EU-plan af aflytning af elektronisk kommunikation.
Også dette spørgsmål har tidligere været rejst på baggrund af den debat, som omtalen af det såkaldte Echelon-system har givet anledning til.
Som jeg i den forbindelse senest har orienteret om i et samråd i Folketingets Europaudvalg den 28. april i år, vil den danske regering naturligvis vurdere et eventuelt forslag om en undersøgelse i EU-regi nærmere.
Og når et sådant forslag bliver fremsat på dagsordenen for et kommende rådsmøde, vil regeringen på helt sædvanlig vis forelægge det og regeringens indstilling for Folketinget.
Hvad regeringens indstilling i givet fald vil være, må i sagens natur bero på, hvad forslaget nærmere går ud på, og om en sådan undersøgelse i givet fald måtte have udsigt til at kunne gennemføres på en tilfredsstillende måde.
Jeg har i øvrigt tidligere tilkendegivet, at vi efter regeringens opfattelse hverken har grundlag for at iværksætte en rent dansk undersøgelse eller for fra dansk side at fremsætte forslag om en undersøgelse på europæisk plan.
Det er fortsat situationen. Også de forhold, som forespørgslen fra Enhedslisten vedrører, har regeringen i flere omgange haft lejlighed til at redegøre for over for Folketinget.
Både forsvarsministeren og jeg selv har tidligere oplyst, at vi ikke har kendskab til det såkaldte Echelon-aflytningssystem ud over de oplysninger, som har været fremlagt i pressen og i de rapporter fra bl.a. Europa-Parlamentet, som også har været omtalt i medierne.
Jeg - og her taler jeg også på vegne af forsvarsministeren - har ikke i dag noget nyt at tilføje med hensyn til dette spørgsmål. Så spørges der til de danske myndigheders bestræbelser på at forhindre spionage mod politikere, humanitære organisationer m.v. Jeg lægger her til grund, at der med udtrykket »spionage« i den her sammenhæng sigtes til ulovlig aflytning af elektronisk kommunikation.
Jeg vil derfor henvise til den redegørelse for regeringens krypteringspolitik, som jeg har givet under besvarelsen af forespørgslen rejst af SF, hvor jeg netop har beskrevet de ting, som regeringen arbejder med med henblik på at sikre, at vi kan bruge elektronisk kommunikation uden risiko for at blive aflyttet både som borgere og som myndigheder, men det gælder i høj grad også virksomheder og organisationer i vores land.
Det er i den forbindelse vigtigt for mig at understrege, at vi alle må forholde os til den teknologiske udvikling, og at den både rummer fordele og ulemper.
Og en af de ulemper er risikoen for aflytning, Echelon eller ej.
Derfor må vi alle sammen være opmærksomme på behovet for at beskytte vores kommunikation. Hvis vi ønsker at kommunikere sikkert, når vi taler om moderne elektronisk kommunikation,
så vil beskyttelse sige, at vi skal kryptere.
Det er i det lys, man skal betragte regeringens
krypteringspolitik
Den går netop, som jeg har nævnt det tidligere, ud på, at vi ønsker at udbrede anvendelsen af effektive krypteringsværktøjer og øge opmærksomheden omkring IT-sikkerhed i bredden, både over for private borgere og over for myndigheder og organisationer.
Lad mig i øvrigt i den forbindelse bemærke, at vi ikke - i hvert fald mig bekendt - har oplysninger om, at f.eks. danske virksomheder skulle have været udsat for eller har anmeldt mere konkrete mistanker om at skulle have været udsat for aflytning af den karakter, som er temaet for Enhedslistens forespørgsel.
Jeg håber med de ord at have besvaret de to forespørgsler, som er rejst, og ser frem til den videre debat.
Forhandling